送吳敘浦
作者：趙蕃
朝代：宋

paragraphs: 生年月日雖則同，學而聞道莫比蹤。
學而聞道胡不庸，咎且不免寧論功。
一官俯首蠻貊中，幾年積弊頻年凶。
去姦植善扶疲癃，我所目見非聞風。
孰持黄詔來自東，謂君違天合君衝。
天家誤聽州家謬，歷計月日曾未充。
使家熟視州家惜，萬里君門誰爲通。
學而聞道要有用，達豈吾泰窮何窮。
君之授受遠有宗，湘水浩浩湘山雄。
龍門當日謂不遇，尹楊亦到明光宮。